Novak sal 25 majors wen, sê McEnroe | Netwerk24
Novak sal 25 majors wen, sê McEnroe
12 Julie 2021 09:14
John McEnroe meen Novak Djokovic se vermoë om onder druk sy beste spelpeil te haal, gaan hom help om minstens nog vyf Grand Slam-titels te verower.
Novak Djokovic, 'n man op 'n missie. Foto: Getty Images
Die 34-jarige Djokovic het hom Sondag by Roger Federer en Rafael Nadal met 20 Grand Slam-krone aangesluit toe hy vir die sesde keer op Wimbledon geseëvier het.
Die wêreld se voorste speler het die sewende gekeurde Matteo Berrettini op 'n groot dag vir Italiaanse sport in vier stelle met 6-7(4), 6-4, 6-4, 6-3 getroef en ook sy kans om al vier major-toernooie vanjaar te wen, lewend gehou.
McEnroe het ná Djokovic se oorwinning gesê die Serwiër speel beter as ooit.
"Ek dink hy sal minstens nog vier of vyf wen, dit hang net af of hy fiks en gesond kan bly," sê die Amerikaanse wenner van sewe Grand Slams.
"Hy is sy teenstanders so ver vooruit wat betref sy vermoë om sy doelwit te omarm – om die geskiedenis te herskryf – en om onder druk sy planne ten uitvoer te bring.
John McEnroe sê Djokovic kan nog 'vier of vyf' Grand Slams verower. Foto: Getty Images
"Jy poog om alle rekords te verbeter, daar is baie druk. Hy is in staat om in hierdie stadium sy beste tennis te speel. 'n Mens verwag dit sal vir nog 'n paar jaar so voortduur, behalwe as iemand anders na vore tree en besef hoe goed hulle is."
Djokovic se afrigter, die voormalige Wimbledon-kampioen Goran Ivanisevic, sê die debat oor die beste speler "van alle tye" (GOAT) kan afgehandel word as die Serwiër op die Amerikaanse Ope seëvier en 'n kalender-Grand Slam voltooi.
Die legendariese Aussie-tennisspeler Rod Laver was die laaste man wat al vier majors in een jaar gewen het (1969).
"Hy is die enigste speler wat in dieselfde jaar vier agtereenvolgens kan wen," sê Ivanisevic.
"As hy die Amerikaanse Ope wen, is die GOAT-debat verby."
• Djokovic het Sondag gesê hy is onseker oor sy deelname aan die Olimpiese Spele in Tokio.
Djokovic se afrigter, Goran Ivanisevic. Foto: Getty Images
Hy sê hy is "regtig teleurgesteld" om te hoor van die verbod op toeskouers.
"Ek moet daaroor dink. My plan was altyd om in die Spele mee te ding. Maar ek is nou nogal tussen twee gedagtes. Dit is soort van 50-50 na aanleiding van wat ek die afgelope klompie dae gehoor het," sê hy.
Die organiseerders van die sportskouspel in Japan het verlede week bevestig mense sal weens 'n noemenswaardige toename in koronavirusgevalle verbied word by venues in en rondom Tokio. Daar sal ook vir die duur van die Spele 'n noodtoestand in die hoofstad geld om die koronavirus te bekamp. – Reuters
Meer oor: Olimpiese Spele | Wimbledon | Novak Djokovic | Tennis | Roger Federer | Rafael Nadal | John Mcenroe